*Dronning Brigida* ble bisatt i Riseberga kloster i Närke, grunnlagt av hennes ektemann Birger Brosa.
**Brigida Haraldsdatter** (i Sverige kalt **Birgitta Haraldsdotter**), født etter 1130, var en norsk konges frilledatter som ble dronning i Sverige.

Hun var datter av kong Harald Gille, men morens navn er ukjent. Tora Gudmundsdatter som var mor til Sigurd Munn, kan også ha vært mor til Brigida.

Ifølge *Morkinskinna* og *Heimskringla* var Brigida først gift med Inge Halstensson (Inge den yngre); men det er kronologisk umulig, for Inge døde senest rundt 1130, og Brigida var ung nok til at få syv barn etter 1161. Derimot kan hun ha vært gift med Karl Sunesson, jarl i Västergötland. Karls far skal ha vært sønnesønn til stormannen i Närke, Sigtrygg, som Olav Haraldsson besøkte på sin ferd fra Norge til Russland i 1029. Karls morfar var sønn av Orm Eilivsson som tilhørte Arnmødlingætten og nedstammet fra ladejarlene i Trøndelag. I landflyktighet søkte Magnus den blinde tilflukt hos Karl Sunesson i 1137, og fikk egget ham til å foreta et angrep inn i Bohuslän, der mange underkastet seg ham av frykt. Magnus den blindes motstander Harald Gille, Karls svigerfar, var nylig drept og hadde etterlatt seg en liten sønn, Inge Krokrygg, som var Karls svoger gjennom ekteskapet med Brigida. Karl ble beseiret av Inges tilhengere og flyktet hjem til Västergötland.

Derimot er det sikkert at hun var gift med Magnus Henriksson som ble svensk konge ett års tid etter å ha drept den forrige kongen, Erik den hellige, i mai 1160. Etter at Magnus selv ble drept i slaget ved Örebro, giftet enken seg med Birger Brosa. De fikk fire sønner og tre døtre, og deres datter Ingegjerd blev senere gift med den svenske kongen Sverker 2. I 1174 opsøgte den norske tronkræver, birkebeineren Øystein Møyla Brigida og hennes mann Birger jarl i Östergötland, fordi han som påstått sønn av Harald Gilles sønn, kong Øystein Haraldsson, regnet Brigida som sin faster - hun var kong Øysteins halvsøster. Dessuten ble Øystein Møylas far dyrket regnet som lokal helgen i Bohuslän under navnet *Sankt Östen konung*. Øystein Møyla fikk da også med seg noen menn og et pent pengebeløp av Birger jarl for å ta opp kampen mot et annet norsk kongsemne, Magnus Erlingsson.

Gjennom sitt ekteskap med Magnus Henriksson var Brigida svensk dronning fra 1160–61 etter at Magnus og hans menn hadde drept Erik den hellige i mai 1160. Som enke etter Birger jarls død i 1202, tilbrakte hun sine siste år i Riseberga kloster, hvor hun også ble gravlagt. Som kongsdatter og ektefelle til politisk ledende menn oppnådde hun en posisjon med politisk innflytelse.

Ekteskap
--------

1. Muligens gift med Karl Sunesson, jarl i Götaland, sønn av Sune Ivarsson og Astrid Ogmundsdatter.
2. Magnus Henriksson, svensk konge 1160–61.
3. Birger Bengtsson Brosa, svensk jarl 1174–1202, som hun fikk fem sønner og tre døtre med.

Referanser
----------

1. 1 2  Karl Sunesson, *Svenska riksarkivet*
2. ↑  Brathetland, Bente Opheim: «Øystein Øysteinsson Møyla» i *Norsk biografisk leksikon* på snl.no. Hentet 26. januar 2022 fra
3. ↑  Sankt Østen
4. ↑  Knut Helle: «Brigida Haraldsdatter» i *Norsk biografisk leksikon* på snl.no. Hentet 26. januar 2022 fra

Eksterne lenker
---------------

* Brigida Haraldsdatter på snl.no


|  |  |  |
| --- | --- | --- |
| Forgjenger:**Kristina Bjørnsdatter** | **Dronning av Sverige**(1160–1161) | Etterfølger:**Christine Stigsdatter** |

Portal: Sverige

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Svenskt biografiskt lexikon **·** Prabook
 |